ডার্বি জিতল মোহনবাগান, আসলে হারেরই সমান

ওয়েব ডেস্ক: কলকাতা ডার্বি কলকাতায় হয়নি একদিকে ভালোই হয়েছে। এত জঘন্য ডার্বি ৫০-৬০ হাজার বাঙালিকে মাঠে বসে সহ্য করতে হত। এই ম্যাচ ১-০ জিতেছে মোহনবাগান (Mohon Bagan)। এটা জয় নয়, আসলে হারের শামিল। লিগ টেবিলের তলানিতে থাকা ইস্টবেঙ্গল (East Bengal), লিগের শীর্ষে মোহনবাগান। দু’ মিনিটে জেমি ম্যাকলারেনের গোলে এগিয়ে যাওয়া, তারপর সৌভিক চক্রবর্তীর লাল কার্ড। এই ম্যাচে কী করে আর গোল করতে পারে না মোহনবাগান?

প্রশংসা করা উচিত ইস্টবেঙ্গলের। ধারেভারে তারা পিছিয়ে ছিল, তার উপর লাল কার্ড। ১০ জনে খেলে লিগের শীর্ষে থাকা দলের কাছে গোল হজম করেনি তারা। বরং তাদের পেনাল্টি পাওয়া উচিত ছিল, প্রথমার্ধে বক্সে আপুইয়ার হাতে বল লেগেছিল, জেনুইন পেনাল্টি, রেফারি দেখতেই পেলেন না। এই কারণেই ভারতে ভিডিও অ্যাসিস্ট্যান্ট রেফারির প্রয়োজন।

আরও পড়ুন: ৪৩১ দিন পর কামব্যাক! দেশের জার্সিতে কবে মাঠে নামবেন শামি?

এই ম্যাচ জিতে ১৫ ম্যাচে ৩৫ পয়েন্ট নিয়ে শীর্ষস্থান আরও মজবুত করল সবুজ-মেরুন। দ্বিতীয় স্থানে থাকা বেঙ্গালুরু এফসি আজ মহামেডানের কাছে ১-০ হেরেছে। ফলে ১৫ ম্যাচে ২৭ পয়েন্ট সুনীল ছেত্রীদের। অর্থাৎ আট পয়েন্টে এগিয়ে হোসে মোলিনার দল, আবারও লিগ-শিল্ড জেতার রাস্তায় এগিয়ে তারা। কিন্তু আজ জিতলেও পারফরম্যান্স মোটেই সন্তোষজনক নয়।

অন্য খবর দেখুন